གང་ལྟར་དགྲ་གཉིས་ལ་འཕྲད་ན་དགྲ་གཅིག་གཉེན་དུ་བསྟེན་པ་ལྟར་ད་ལྟའི་གནས་སྟངས་ཀྱི་འོག་ནས་ཡོད་ཚད་ལ་དགྲ་བསགས་ན་གྲོགས་མེད་ཁེ་རྐྱང་དུ་འགྲོ་ཉེན་ཆེ་ལ།བོད་དོན་ལ་གདུང་སེམས་མཉམ་སྐྱེད་བྱེད་མཁན་ཉུང་དུ་འགྲོ་བ་དོགས་གཞི་བྲལ།རྒྱ་གར་བའི་མི་ཞིག་གི་ཆེད་དུ་ལུང་པ་མེད་པའི་བོད་མིས་དེ་ལྟར་འོས་ལངས་བྱེད་ན།རྒྱ་གཞུང་གིས་བསྒྲགས་པ་བཞིན་བོད་མི་ནི་ཆོས་ལུགས་ཀྱི་རྟག་མཐའ་རིང་ལུགས་པ་དང་།རང་ལུགས་གཞན་ལ་བཙན་འགེབས་བྱེད་མཁན་གྱི་གུ་དོག་རིང་ལུགས་པ་ཞིག་ཏུ་ངོས་འཛིན་བྱེད་པའི་དཔང་བོ་འགྱུར་བས་གུ་ཡང་གི་བསམ་བློ་འཛིན་གལ་ཆེ།རྒྱལ་ཁབ་ཚད་ལྡན་ཡོད་ཅིང་མི་འབོར་ས་ཡ་བཞི་བཅུ་ལྔ་བཅུ་ཡོད་པའི་ཐཱ་ལན་དྲི་དང་འབར་མ།ཝི་ཐི་ནམ་སོགས་ཀྱིས་ཅི་ཡང་སྨྲ་བཞིན་མེད་ཀྱང་གུ་གཟུགས་དོད་པའི་རྒྱལ་སྤྱི་བོད་དོན་འགན་འཛིན་དང་སྤྱི་འཐུས་རེ་ཟུང་གིས་དགག་པ་རྒྱབ་པ་ནི་བོད་མི་རྣམས་ཕོགས་ཐུག་འགྲོ་ཆོག་ཆོག་གི་གདོད་མིའི་རི་མིགས་ཤིག་ཡིན་པའི་བདེན་དཔང་བྱེད་པ་རེད།སྐུ་མདུན་གྱི་བཀའ་ལྟར་ཆོས་སྲིད་ཟུང་འབྲེལ་གྱི་ལམ་ལུགས་སྔ་ལོ་ནས་མཚམས་བཞག་ཟིན་ཀྱང་།བོད་ཀྱི་ཆབ་སྲིད་པ་རེ་རུང་གིས་ཆོས་ལུགས་ཀྱི་གནད་དོན་ལ་ཐེ་གཏོགས་བྱེད་པ་ནི་སྔོན་གྱི་ནད་རྙིང་ད་དུང་ཡང་སངས་དྲག་མ་ཐུབ་པའི་སྐྱོན་དུ་གནས་ལ།སྐུ་མདུན་གྱི་དགོངས་པ་དང་།ཆོས་སྲིད་ཐ་དད་དུ་འདོད་མཁན།སངས་རྒྱས་ཆོས་ལུགས་པ་མ་ཡིན་པའི་བོད་མིའི་སྔོན་འདོད་ལ་གུས་བཀུར་མ་བྱེད་པའི་སྐྱོན་དུ་འདོད།མི་སྒེར་བ་ཚོའི་རང་ལུས་རང་ལ་བདག་ཅིང་སྨྲ་བརྗོད་ཀྱི་རང་དབང་ཡོད་ཀྱང་།བོད་ཀྱི་ཚབ་མཚོན་ཆབ་སྲིད་པ་ཚོས་དེ་ལྟར་བྱེད་པ་ནི་ཕྱོགས་ཡོངས་ཀྱི་གནད་དོན་ཡག་པོ་མ་རྟོགས་པའི་ཞན་ཆ་མཐོང་།ནོར་བ་ཡོད་དགོངས་དག་ཡོད།དེ་ནི་ཕྲན་གྱིས་བཤད་ན་འདོད་པའི་སྐད་ཆ་ཡིན།